Sviatok

Sviatok je deň pracovného pokoja, nedeľa alebo deň venovaný pamiatke prípadne oslave niečoho alebo niekoho.

Sviatok je v slovenčine deň prac. pokoja, nedeľa alebo deň venovaný oslave, pamiatke niečoho, niekoho; významný alebo slávnostný deň, kedy sa nepracuje (rovnaký význam má v češtine, angličtine a iných jazykoch). Niektoré štátne sviatky a pamätné dni sú však pracovnými dňami.

 Sviatky na Slovensku 

Zoznam štátnych sviatkov, dní pracovného pokoja a pamätných dní obsahuje zákon č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov.

 Štátne sviatky 
Štátne sviatky sú dni pracovného pokoja, s výnimkou 28. októbra (Deň vzniku samostatného česko-slovenského štátu), ktorý nie je dňom pracovného pokoja.
 1. január – Deň vzniku Slovenskej republiky
 5. júl – sviatok svätého Cyrila a svätého Metoda
 29. august – výročie Slovenského národného povstania
 1. september – Deň Ústavy Slovenskej republiky
 28. október – Deň vzniku samostatného česko-slovenského štátu (nie je dňom pracovného pokoja)
 17. november – Deň boja za slobodu a demokraciu

 Dni pracovného pokoja 
Dňami pracovného pokoja sú štátne sviatky (s výnimkou uvedenou vyššie), nedele a tieto sviatky:
 6. január – Zjavenie Pána (Traja králi a vianočný sviatok pravoslávnych kresťanov)
 Veľký piatok
 Veľkonočný pondelok
 1. máj – Sviatok práce
 8. máj – Deň víťazstva nad fašizmom
 15. september – Sedembolestná Panna Mária
 1. november – sviatok Všetkých svätých
 24. december – Štedrý deň
 25. december – prvý sviatok vianočný
 26. december – druhý sviatok vianočný

 Pamätné dni 
Pamätné dni sú dni pracovné.

 25. marec – Deň zápasu za ľudské práva
 13. apríl – Deň nespravodlivo stíhaných
 1. máj – Deň pristúpenia Slovenskej republiky k Európskej únii
 4. máj – výročie úmrtia M. R. Štefánika
 7. jún – výročie Memoranda národa slovenského
 21. jún – Deň odchodu okupačných vojsk sovietskej armády z Česko-Slovenska v roku 1991
 24. jún – Deň pamiatky obetí komunistického režimu
 5. júl – Deň Slovákov žijúcich v zahraničí
 17. júl – výročie Deklarácie o zvrchovanosti Slovenskej republiky
 4. august – Deň Matice slovenskej
 10. august – Deň obetí banských nešťastí
 21. august – Deň obetí okupácie Česko-Slovenska v roku 1968
 9. september – Deň obetí holokaustu a rasového násilia
 19. september – Deň vzniku Slovenskej národnej rady
 6. október – Deň hrdinov Karpatsko-duklianskej operácie
 12. október – Deň samizdatu
 27. október – Deň černovskej tragédie
 29. október – Deň narodenia Ľudovíta Štúra
 30. október – výročie Deklarácie slovenského národa
 31. október – Deň reformácie
 30. december – Deň vyhlásenia Slovenska za samostatnú cirkevnú provinciu

 Iné (neštátne) pamätné dni 
Tieto dni sú pracovné.

 8. marec – Medzinárodný deň žien
 Deň matiek – V 17. storočí vo Veľkej Británii pracovalo u pánov od rána do večera veľa detí bez nároku na voľno. Jedine štvrtá nedeľa počas pôstu bola príležitosťou navštíviť rodičov a doniesť darčeky súrodencom. Tejto nedeli sa začalo hovoriť „Nedeľa matiek“. Po celom USA viedla Anna Jarvisová kampaň za špeciálny deň pre matky, potom čo jej zomrela matka v roku 1908. V roku 1914 podpísal prezident USA Woodrov Wilson v Kongrese rezolúciu, ktorou ustanovuje sviatok Deň matiek na druhú nedeľu v máji. Niektoré krajiny vo svete si osvojili rovnaký deň, ale vo Veľkej Británii sa oslavoval štvrtú nedeľu počas pôstu.Prevzaté z http://www.babetko.sk

 Bývalé (už zaniknuté) sviatky na území Slovenska 

 5. marec –  deň úmrtia Jozefa Stalina, pamätný deň v rokoch 1953 - 1956, 
 14. marec. V Slovenskom štáte bol hlavným sviatkom  dátum jeho vzniku. Pod egidou najvyšších štátnych orgánov prebiehali oslavy nielen narodenín a menín prezidenta J. Tisa, ale 19. apríla sa každoročne oslavovali aj narodeniny Adolfa Hitlera
 15. marec –  uhorská revolúcia z rokov 1848 – 1849 - sviatok v (Rakúsko)-Uhorsku
 6. júl – spomienka na upálenie Jana Husa počas existence ČSR
 18. august – narodeniny cisára Františka Jozefa I. (1830 – 1916) sa slávilo od prvých mesiacov jeho vlády, keď mal iba 18 rokov - oficiálny štátny sviatok v Rakúsko-Uhorsku
 20. august –  svätý Štefan, zakladateľ uhorského štátu - sviatok
 28. október –  vznik československej štátnosti, sviatok slávený počas existence Československa (teraz pamätný deň)
 21. december –  narodeniny sovietskeho generalissima Jozefa Stalina. V roku 1949, na jeho sedemdesiatiny, bol premenovaný Gerlachov štít na Stalinov 

 Cirkevné sviatky 
Cirkevný sviatok je deň, keď si cirkev pripomína významnú udalosť z dejín spásy alebo významného svätca. Cirkevné sviatky majú rôzne stupne sviatkov.

 Referencie 

 Iné projekty 


Kategória:Dni
Kategória:Kalendáre